google/wiki40b huggingface dataset:
Nikolaj Jarosjenko

Bakgrunn

Jarosjenko var født i byen Poltava, Tsar-Russland (nå Ukraina) som sønn av en offiser i den russiske armeen.

Militær og maler

Jarosjenko valgte selv en militær løpebane, men studerte også kunst ved Ivan Kramskojs tegneskole (1866 og –67) og senere viderestudium ved St. Petersburgs kunstakademi i årene 1874 til –76.
I 1876 var Jarosjenko et ledende medlem av en gruppe russiske malere som kalte seg for Peredvizjniki. Han fikk kallenavnet «Peredvizjnikis samvittighet» for sin integritet og sine prinsippfaste holdninger.

Sjangermaler

Jarosjenko malte først og fremst mange portretter, sjangermalerier og laget flere tegninger. Sjangermaleriene hans skildrer tortur, slit, overgrep mot mennesker, men også frukt og badeskikker. I de to siste tiårene av det 19. hundreåret var han en av de ledende malerne av de russiske realisme-kunstnerne.
Jarosjenko trakk seg tilbake fra sin stilling som generalmajor i 1892. Han la ut på mange reiser, både innenlands og til andre land i Europa, til Midtøsten og fjerne østen. 
Han bodde sine siste år i Kislovodsk i Kaukasus, der han døde og ble begravet.
Kumasi

Historie

Byen ligger i et regnskogsområde, men det har vært ryddet siden steinalderen. Tidlig i det 17. århundre var Kumasi en ubetydelig landsby, men under Osei Tutu ble den hovedstad for ashantikonføderasjonen. Byens hersker, kumasehene, var også hersker over den mektige konføderasjonen. 
Kumasi var fra slutten av det 17., gjennom det 18. århundre, hovedsenter for slavehandelen på Gullkysten. Alle slaverutene fra nord gikk mot Kumasi, og derfra gikk transportrutene videre ut til handelsfortene langs kysten. For den dansk-norske slavehandelen var byen viktig:  Et av slaveskipene i 1790-årene - "Kongen af Assianthe" - var oppkalt etter en av danskenes mektigste samarbeidspartnere, kongen for Ashantifolket. Skipet ble solgt til en reder i Arendal etter at slavehandelen ble forbudt i Danmark fra 1802.
Ifølge ashantienes legender var det i Kumasi Okomfo Anokye mottok Den gylne stol fra gudene, som et symbol på ashantifolkets sjel. Byens største sykehus heter Komfo Anokye Teaching Hospital, og ligger ved stedet hvor han skal ha mottatt stolen. 
I 1874 ble deler av byen, inkludert det kongelige palasset, ødelagt av britiske styrker. Med unntak av opprørstider ble ashantienes konge tolerert av britene, og hadde en viss makt i regionen. Byen er fortsatt sete for ashantienes konge, som siden Ghana ble selvstendig i 1957 først og fremst har hatt en seremoniell rolle.

Demografi

Den største etniske gruppen er ashanti, men på grunn av tilflytting fra andre deler av landet har andre grupper vokst. 
Omkring 84 % av befolkningen er kristne og omkring 11 % muslimer; et lite antall mennesker tilhører den tradisjonelle religionen. Byen er anglikansk bispesete og katolsk erkebispesete.

Økonomi

På grunn av rike gullårer i området er Kumasi blant de rikeste byene i Ghana. Andre viktige varer er tømmer og kakao. 50 % av Ghanas tømmerindustri er lokalisert i Kumasi, med mer enn 4000 ansatte.

Infrastruktur

Kumasi har ett offentlig sykehus, Komfo Anokye Teaching Hospital, med 736 senger (1992). I tillegg var det pr. 1992 fem offentlige klinikker og 57 private klinikker. 
Kwame Nkrumah University of Science and Technology of Ghana (tidligere Kumasi College of Technology) ligger i Kumasi. 
Fra byens flyplass går det innenriks- og militær trafikk.

Severdigheter og kultur

National Cultural Centre er et museum viet til byens og ashantifolkets historie og kultur. Det har utstillinger av samtidskunst, museumsgjenstander og en rekonstruksjon av en tradisjonell landsby. Senteret ble åpnet i 1951 som Ashanti Cultural Center. I 1963 la president Kwame Nkrumah det under regjeringens ansvar, og ga det nytt navn. 
Det er også et militærmuseum i Kumasi Fort, som ble bygget av britene i 1897.
Den lokale fotballklubben er Kumasi Asante Kotoko, som har vunnet flere nasjonale og internasjonale turneringer. De har et stadion som bygget i 1959 og renovert i 1978. Med 100 000 sitteplasser er det landets største idrettsarena.
Ridderkors

Ridderkors er en betegnelse på ordenstegnet for riddergraden i ordener flere ulike land. Benevnelsen har sitt utgangspunkt i at ordenstegnene har korsform. 
Riddergraden kan være plassert forskjellige rangorden i ordener med flere trinn. Graden ridder er i mange ordener laveste trinn og kan være delt i to klasser, slik som i St. Olavs Orden, Den Kongelige Norske Fortjenstorden, Dannebrogordenen og Nordstjerneordenen. Ordenstegnet omtales da gjerne som ridderkorset og ridderkorset av 1. klasse. I andre ordener er riddergraden plassert høyere. I den polske Ordenen Virtuti Militari er ridderkorset det midterste av fem trinn. Den tyske militærordenen Jernkorset har åtte trinn, der ridderkorset alene er inndelt i fem trinn, som er plassert mellom de to laveste klasser (Jernkorset av 1. klasse og Jernkorset av 2. klasse), men under Jernkorsets storkors.
They All Laughed

Handling

Filmen handler om tre privatdetektiver som etterforsker to vakre kvinner for utroskap. Detektivene blir etter hvert forelsket i kvinnene de spionerer på, og til slutt får kvinnene overtaket.
Gavin David Lee

Studier

Lee studerte musikk ved Kings College University of London, samt valthorn og direksjon ved Guildhall School of Music and Drama. Han mottok både Purcell Prize og Jelf Medal for akademiske studier i 1976 og 1978, og Union Award fra Kings College for sine musikkaktiviteter ved universitetet i 1977. Etter diplomstudier i direksjon og valthorn ved Royal Academy of Music, London, vant han både Ricordi Prize og Ernest Read Prize i 1980 for sin dirigering.

Arbeid

Gavin David Lee arbeider som frilansdirigent og er også en etterspurt arrangør. I Trondheim har han vært fast dirigent for Studentersamfundets symfoniorkester og Trondhjems Studentersangforening siden 1992. Begge ensembler har opplevd en betydelig nivåheving og i 2000 ble han tildelt livsvarig medlemskap ved Studentersamfundet i Trondhjem.
Han har dirigert en rekke orkestre, kor og musikkorps i England, Norge, Sverige, Finland og Russland, i tillegg til operaer og musikaler.
Gavin David Lee var også fast dirigent for Ila Brass Band i en årrekke, som har vunnet flere konkurranser under hans ledelse. De har gitt ut CD-en "Arktisk Brass" som inkluderer nye arrangementer for brassband av ham. Lee har også dirigert Forsvarets Distriktsmusikkorps Trøndelag (Divisjonsmusikken). Han har arrangert musikk i mange ulike genre, bl.a. for Nordnorsk Kammerorkester, Divisjonsmusikken i Trondheim, Norsk kulturskoleråd, Ila Brass Band og UKA.
Gavin David Lee arbeider i tillegg som lærer i utøvende/praktiske fag ved musikklinja ved Trondheim katedralskole og er øvingslærer i direksjon ved Musikkonservatoriet (NTNU) i Trondheim.
I februar 2009 ble Lee slått til ridder av De Sorte Faars Ridderskab. Han er også kommandør med storkors av Vrangstrupen som er studentersangforeningens orden.
Den rasende oksen

Medvirkende

Hovedrolleinnehaver er Robert De Niro som Jake LaMotta, en temperamentsfull og paranoid, men hengiven bokser som bryter forbindelsen med venner og familie. Joe Pesci spiller rollen som Joey, La Mottas bror og manager, og Cathy Moriarty spiller hans mishandlede kone. Andre skuespillere er Nicholas Colasanto (som senere spilte figuren «Coach» i TV-komiserien Cheers), Theresa Saldana og Frank Vincent, som også spilte i mange filmer regissert av Martin Scorsese.
Faisalabad

Faisalabad (tidligere Lyallpur) er en by i regionen Punjab i Pakistan. Den er landets tredje største by, med et innbyggertall (2007) på ca 2 481 000. Byen er et viktig industrisenter og et trafikknutepunkt i denne delen av Pakistan.
Biscayne nasjonalpark

Historie

Spanske oppdagere fant den 35 kilometer lange lagunen i det 16. århundre, men den første permanente europeiske bosettingen i Miami-området kom ikke før begynnelsen av det 19. århundre. Mens noen beboere bodde i området, forble området stort sett uberørt av mennesker fram til nyere tid.
I 1961 stemte 13 grunneiere enstemmig å opprette City of Islandia på Elliott Key. I 1962 ble det utlyst planer for SeaDade, en stor industriell havneby. Dette ble støttet av av milliardæren og skipsrederen Daniel K. Ludwig som også ville ha et oljeraffineri i bukta. Flere lokale støttet også planene om havnebyen. I 1968 ble det kjent at myndighetene vurderte å verne området som nasjonalmonument, noe som ble møtt med motstand fra eierne. Likevel skrev president Lyndon B. Johnson under erklæringen om at området skulle bli nasjonalmonument samme år. 28. juni 1980 ble området offisielt en nasjonalpark.
Vektløfting under Panamerikanske leker 1975

Vektløfting under Panamerikanske leker 1975. Vektløfting var en av flere sporter under de sjuende Pan Amerikanske leker som ble arrangert i Mexico by i Mexico fra 12. til 26. oktober 1975. Det ble konkurrert i ni vektklasser, kun for menn. Cuba ble beste nasjon med seks gullmedaljer foran USA med to.
Voie

Voiebyen er et boligstrøk langt sørvest i Kristiansand kommune. Administrativt er Voiebyen delt i flere grunnkretser som hører under delområdet Voie-Møvig. Voiebyen eller Voie kalles også tidvis Ytre vågsbygd. Voie har egen kirke – Voie kirke fra 1990, som er en såkalt arbeidskirke. Voiebyen ligger i bydelen Vågsbygd og grunnen tilhørte opprinnelig Voie gård. 
I Voiebyen er det lysløype og badevann (Buvann). På Torkelsmyra skole er det en stor kunstgressbane med flomlys, ved Sjøstrand skole en ballbinge med kunstgress. I lysløypa er det flere stier og veier å velge mellom, og flere av disse leder til historiske steder. Tyskerne hadde under andre verdenskrig fort på Møvig (Møvik fort), og dette er idag museum. 
Det ligger flere barneskoler og en ungdomsskole i Voiebyen/Møvig: Voie skole, Torkelsmyra skole, Sjøstrand skole og Møvig skole (ungdomstrinnet). Utenfor Møvig ligger Fredriksholm festning.
Ibn Yunus

Astrologi

Innen astrologien er han kjent for sine forutsigelser og for å ha forfattet Kitab bulugh al-umniyya, som tok for seg stjernen Sirius' heliakiske oppstigninger og om forutsigelser vedrørende disse ukedager etter de dager som det koptiske kalenders år startet på.

Pendulum

Nyere encyklopaedier and popular accounts har gjentatt påstanden at Ibn Yunus benyttet et pendulum for tidberegninger, til tross for at det lenge har vært kjent at dette skyldes en feilaktighet fra 1684 av den saviliske professor i astronomi ved Oxford og arabisteb Edward Bernard.
Michael Stewart

Politisk løpebane

Han studerte filosofi ved St John's College, Oxford, hvor han tok en bachelorgrad i 1929. Stewart satt i Underhuset i perioden 1945–1979, først innvalgt fra Fulham East (til 1955), så fra Fulham (til 1974) og deretter fra Hammersmith-Fulham. Kort etter at han ble innvalgt første gang ble han juniorinnpisker, og fra 1947 til 1951 var han statssekretær i Krigsministeriet. Fra mai til oktober 1951 var han parlamentarisk sekretær i Forsyningsministeriet. Etter Labours valgnederlag i 1951 stod Stewart frem som en prominent opposisjonspolitiker, og var Labours skyggeminister for utdannelse (1955–1959) og boligsaker og lokalstyre (1959–1964).
Da Harold Wilson ble statsminister i 1964 ble Stewart utnevnt til utdannelses- og forskningsminister. I januar 1965 ble han så utenriksminister. Han ble beskrevet av pressen som relativt ukjent, men var samtidig en godt kjent person innen Fabian Society.
I 1966 ble Stewart utnevnt til økonomiminister (Secretary of State for Economic Affairs). Fra 1966 til 1968 var han First Secretary of State. Han ble gjenutnevnt til utenriksminister i 1968, og hadde denne ministerposten frem til 1970. Som utenriksminister forsynte han bl.a. den nigerianske regjeringen med våpen for å knuse uavhengighetsbevegelsen i Biafra.
Stewart var leder for Labours delegasjon til Europarådet i juni 1970, og var sammen med George Brown president for Labours Europa-komité. Han var medlem av Europaparlamentet fra 1975 til 1976.
I 1964 ble Stewart medlem av Det kongelige råd. Han ble utnevnt til life peer og medlem av Overhuset som Baron Stewart of Fulham i juli 1979.
Batman Forever

Handling

Superskurkene Two-Face og Riddler slår seg sammen. Two-Face er tidligere statsadvokat Harvey Dent, men en ulykke i rettssalen ga ham en vansiring for livet og en brennende hevnlyst. The Riddler var tidligere Edward Nygma, en oversett medarbeider i Wayne Enterprises inntil han viste fram sine gåtefulle evner og sitt unike dødelige våpen. Sammen blir de en kraftig allianse som truer hele Gotham City med Ridlers nye våpen som styrer folks hjernebølger. Det er bare Batman som kan stoppe dem og redde Gotham fra en katastrofe. Bedre blir det ikke av at Batman forelsker seg i en dame ved navn Meridian og skurkene forsøker å utnytte Batmans svakheter.

Anmelderne

Filmen fikk blandet til dårlig mottakelse av kritikerne, noe som gjenspeiles i at den har fått 38 % på Rotten Tomatoes og 51 % på Metacritic. Den amerikanske filmanmelderen Roger Ebert gav den 2,5 av 4 stjerner, mens Leonard Maltin gav den 3 av 4.
De norske anmelderne var jevnt over gode. Aftenposten og Dagbladet gav den terningkast tre, Dagsavisen fire og VG fem. Anmelderne i BT mente den var den beste av de hittil tre Batman-filmene og gav mye av æren til Val Kilmer, Jim Carrey og staben av effektmakere. 
Nettsiden CINERAMA gav den terningkast fire i 2001 og skrev: «Filmen i seg selv er kanskje ikke den beste av de fire. Dette fordi den mangler et skikkelig høydepunkt og tilstrekkelig med spenning underveis. Men det er jo en kul film, og ikke minst skiller den seg fra konvensjonell action/sci-fi ved at den er mer eksotisk og sjelden, som resten av Batman-filmene». I en ny vurdering fra 2009 gav de imidlertid bare terningkast tre og skrev: «En lovende actionfilm med superbudsjett som går i vasken på grunn av tragisk misscasting».

Økonomi

Filmen innbrakte hele 336,5 millioner dollar på verdensbasis, hvorav 184 millioner i USA alene. Den ble den sjette mest innbringende filmen på verdensbasis i 1995 og den nest mest innbringende i USA (kun slått av Toy Story). 
Produksjonskostnadene var på 100 millioner dollar.

Priser

Den vant flere priser, blant annet en Blockbuster Entertainment Award (Nicole Kidman), en Brit Awards (Soundtrack) og en BMI Film & TV Awards (sang). Det må også nevnes at den ble nominert til tre Oscar (foto, lyd og lydeffekter).

Annet

Filmens soundtrack, "Where Are You Now?", ble produsert av Lenny Kravitz.
Ifølge regissøren oppstod det flere problemer under innspillingen grunnet oppførselen til Val Kilmer og Tommy Lee Jones.
Den edle åttedelte veien

Den edle åttedelte veien (pāḷi: ariyo aṭṭhaṅgiko maggo, singalesisk: ආර්ය අශ්ටාංගික මාර්ග, sanskrit: āryāṣṭāṅgamārga, devanagari: आर्याष्टाङ्गमार्ग, burmesisk: မဂ္ဂင်ရှစ်ပါး, thai: อริยมรรคมีองค์แปด, tibetansk: འཕགས་པའི་ལམ་ཡན་ལག་བརྒྱད་པ་, wylie:  ‘phags pa’i lam yan lag brgyad pa, mongolsk: qutuγtan-u naiman gesigün-ü mör, kinesisk: 八正道, pinyin: bāzhèngdào, koreansk: 팔정도, romanisering: paljeongdo, japansk: 八正道, rōmaji: hasshōdō) er en av de grunnleggende lærdommer (dharma) til Buddha. I buddhismen beskrives den som den fjerde av de fire edle sannheter: Sannheten om den veien som leder til lidelsens (dukkha) opphør og til opplysning. Den første av de åtte delene («korrekt syn») inneholder også en forståelse av disse fire edle sannheter. 
Alle åtte delene av veien begynner med ordet «korrekt», som er en oversettelse av sanskritordet samyañc og paliordet sammā: Korrekt syn (samyakdṛuṣṭi), korrekt intensjon (samyaksaṃkalpa), korrekt tale (samyagvāc), korrekt handling (samyak-karmānta), korrekt levevis (samyagājīva), korrekt bestrebelse (samyagvyāyāma), korrekt oppmerksomhet (samyaksmṛti) og korrekt konsentrasjon (samyaksamādhi). Ordet samyañc kan også oversettes med «fullkommen», «koherens», «perfekt», «ideell», «sunn», «vis» og «dyktig». I den tidligste buddhismen var de to siste delene av veien, meditasjon (dhyāna) og samādhi, kjernen i den soteriologiske praksis. Innenfor senere retninger av buddhismen ble innsikt eller visdom (prajñā) det sentrale soteriologiske instrument, noe som ga en annerledes oppfatning av veiens struktur.
Theravādaskolen lærer at veien leder til utviklingstadiet arhat («den verdige»), en som ikke kommer tilbake (reinkarneres). Skolen oppsummerer også veien i form av prajñā (visdom, del 1-2), sīla (etisk oppførsel, del 3-5) og samādhi (del 6-8). Mahāyānaskolene på sin side oppfatter arhat-idealet nærmet som egoistisk, og setter det opp i mot veien til en bodhisattva som arbeider for å realisere buddhanaturen i alle levende vesener.
Den åttedelte veien blir brukt for å utvikle innsikt i fenomenenes eller virkelighetens sanne natur, og for å oppløse grådighet, hat og illusjoner. Den lærer at ved å kontrollere seg selv, kultivere disiplin, og praktisere oppmerksomt nærvær og meditasjon, kan munker og nonner oppnå nirvāṇa og oppheve deres begjær og akkumuleringer av karma, og på denne måten stanse deres gjenfødsel og lidelse. I dhammacakkappavattana sutta, som er en del av pālikanonen, settes det likhetstegn mellom den åttedelte veien og middelveien. Dette er bare delvis riktig, all den tid begrepet «middelveien» – både innenfor theravāda og mahāyānaskolene, har langt flere betydninger som vi ikke kommer inn på her.
I buddhistisk symbolikk er den edle åttedelte veien ofte representert ved hjelp av dharmachakra – «dharmas eller lovens hjul», og de åtte eikene representerer veiens åtte elementer.
Nome Flyklubb

Nome Flyklubb eier og driver Lunde flyplass i Nome kommune. Flyplassen ligger i svært vakre naturomgivelser langs Telemarkskanalen ved Nomevatn, Telemark. Flyklubben ble stiftet i 1970 og har idag ca. 60 medlemmer. Nome Flyklubb driver blant annet med utdanning innen seilflyging fram til seilflysertifikat. Nome Flyklubb har også en egen veteranflygruppe for både motor- og seilfly. I 2012 var Nome Flyklubb vertskap for TV-serien Fritt Fall der Jenny Skavlan ble utfordret i seilflyakrobatikk.
Flyklubben driver også med skogbrannovervåking fra fly i Telemark og Aust-Agder.
Distriktet regnes som et av Norges beste områder for seilflyging med mulighet for både termikk-, hang- og bølgeflyging. Nome Flyklubb arrangerer blant annet Wings & Wheels årlig i månedskiftet juni-juli, og er regnet som Norges største fellestreff for Fly, Bil og MC. Treffet ble for første gang ble arrangert sommeren 2000. Treffet regnes i tillegg som Norges største flytreff med mer enn 60 deltagende fly i 2011. Lunde flyplass er også tilholdsted for Nome Modellflyklubb med eget modellflyanlegg med en flystripe på ca. 250x20 meter.
St. Austell

Kinaleire

Ikke lenge etter at William Cookworthy oppdaget kaolinitt, også kjent som "kinaleire", i åsen Tregonning i vestlige Cornwall, det samme mineral som ble funnet i større kvantitet i Hensbarrow nord for St. Austell. Utvinning av leire overtok snart fra gruvedrift etter tinn og kopper som hovedindustri for området, og bidro etter hvert stort til byens vekst. Byen var det første stedet i Europa hvor leire til produksjon av porselen ble tatt ut. Leiren ble sendt til Charlestown, som er nærmeste havn. Det tas fortsatt ut porselensleire, men siden 1980-årene har næringen hatt nedgangstider.
Smal skumringsmåler

Utseende

En middelsstor (vingespenn 28 – 32 mm), slank, gulbrun måler. Antennene er fjærformede hos hannen, trådformede hos hunnen. Forvingene er forholdsvis smale, gulbrune med mange smale, rette, brune tverrstriper, dessuten vanligvis med et noe diffust, bredt, brunt tverrbånd i den ytre delen. Bakvingen har en stor, diffus, mørk flekk bakerst ved innerkanten. Larven er brun og knudrete og ligner sterkt på en avbrukket kvist.

Levevis

Arten lever først og fremst i løvskog. Larvene lever på ulike løvtrær, blant andre eik (Quercus spp.), lind (Tilia spp.), bjørk (Betula spp.) og selje (Salix caprea). De voksne sommerfuglene flyr i skumringen og om natten i mai – juni, hannene men ikke hunnene kommer gjerne til lys. Forvingenes farge gir utmerket kamuflasje når den sitter på trestammer om dagen.

Utbredelse

Arten finnes i det meste av Europa og i alle fall så langt øst som Kasakhstan. I Norge er den funnet langs kysten vest til Vest-Agder.
Giuseppe Arcimboldo

Giuseppe Arcimboldo (også stavet Arcimboldi; født 1527 i Milano, Italia; død 11. juli 1593 samme sted) var en italiensk arkitekt, ingeniør og maler som er mest kjent for å ha malt fantasifulle «portretter» bygd opp av objekter som frukt, grønnsaker, blomster, fisk og bøker. Han malte gjenstandene arrangert som stillebener slik at de formet hoder som i et fikserbilde. Delene er symbolske for helheten. «Il Bibliotecario» er eksempelvis bygget opp av bøker, og «Flora» av blomster. På denne måten har han bygget opp serien Årstidene og serien Elementene. Arcimboldo var et renessansemenneske som like gjerne egnet seg til skulptur, vitenskap, arkitektur og klesformgiving, som til maleri. I 1562 ble han hoffportrettøren til den tysk-romerske keiseren Maximilian II og senere også til hans sønn Rudolf II.

Biografi

Arcimboldo ble født i Milano, som sønn av en maler som jobbet ved Duomo di Milano. Han er kjent som formgiver av serien Historier av Katarina av Alexandria, glassmaleriene i Duomo. I 1556 arbeidet han med Giuseppe Meda i utførelsen av freskene i Monza-katedralen.
I 1562 ble han hoffportrettisten til Maximilian II i Habsburghoffet i Wien, og senere, til sønnen Rudolf II ved hoffet i Praha. Begge skal ha likt Arcimboldos usedvanlige portretter.
Han var også hoffdekoratør, kostymedesigner og kunstekspert. Hans stil, tidlig pre-surrealistisk portrettskildring, ble mye kopiert av hans samtidige, noe som gjorde det vanskelig til tider å skjelne hans verk fra etterlignere. Arcimboldos verk har blitt alt annet enn glemt.
Mange av hans verker ble stjålet fra Rudolf IIs samlinger av svenske plyndrere i Praha i 1648 under tredveårskrigen, etter en ordre fra Christina av Sverige.
Hans verk finnes i Wiens Kunsthistorisches Museum og Habsburg Schloss Ambras i Innsbruck, Louvre i Paris, så vel som tallrike muséer i Sverige. I Italia finnes flere av hans verker i Cremona, Brescia og Uffizi i Firenze. Wadsworth Atheneum i Hartford, Connecticut, Denver Art Museum i Denver, Colorado og Candie Museum i Guernsey innehar også deler av hans arbeider.